呢排金剛喺司儀界撈得愈嚟愈掂,睇佢平時手戴「潛水撈」、耳戴兩卡鑽石耳環嘅行頭,就知佢有幾掂啦,理論上應該瞓覺都唔得閒先係,不過,咪睇佢咁忙,外形又黑黑實實,大大隻咁,就以為佢男人之家做大事就粗枝大葉,對家務事一竅不通,實情佢一得閒,竟然會有閒情逸致去超市買吓餸、買吓日用品咁,十足師奶仔一樣。
嗰日東姑喺尖沙咀一間大型超市撞正佢,就見住佢同一個男性友人喺度左揀右揀,聽到兩人一味用國語溝通,金剛仲好似對各種飲品、食品嘅牌子、價格好了解咁,對身邊友人係咁介紹,精打細算得佢吖,唔平、唔好嘅唔放入手推車,怕且連好多打慣「斧頭」嘅外傭、師奶,對住佢都自愧不如呀。